b'\n_START_ARTICLE_\nSkogmetallfly\n_START_SECTION_\nUtseende\n_START_PARAGRAPH_\nEt middelsstort (vingespenn 32\xe2\x80\x9337\xc2\xa0mm), gr\xc3\xa5spraglete nattfly. Arten er lett \xc3\xa5 kjenne p\xc3\xa5 den hvite flekken midt i forvingen, som med litt fantasi kan minne om et sp\xc3\xb8rsm\xc3\xa5lstegn (?, derav artens latinske artsnavn). Dessuten kjennes den fra de fleste andre Syngrapha-artene p\xc3\xa5 at bakvingen ikke er gulaktig. Forkroppen er gr\xc3\xa5lig, foran med en h\xc3\xb8y, to-delt tverrkj\xc3\xb8l av h\xc3\xa5rlignende skjell, dessuten med en h\xc3\xb8y pukkel av slike skjell over scutellum. Forvingen er gr\xc3\xa5spraglete med et lett bl\xc3\xa5skj\xc3\xa6r, den bakerste delen av midtfeltet m\xc3\xb8rkere og gul-brunlig. Midt i vingen er det to hvite flekker, den ytterste liten og rundt til oval, den innerste formet som en litt b\xc3\xb8lgete V. Nyre- og ringmerkene er sm\xc3\xa5 men vanligvis tydelige, med svart kant. B\xc3\xb8lgelinjen langs vingens ytterkant er svart og kraftig, og g\xc3\xa5r i sik-sak. Bakvingen er lyst gr\xc3\xa5brun i den indre delen, m\xc3\xb8rkgr\xc3\xa5 i den ytre. Bakkroppen er lysbrun med to\xe2\x80\x93tre m\xc3\xb8rke flekker av oppst\xc3\xa5ende, h\xc3\xa5rlignende skjell p\xc3\xa5 ryggen. Larven er gr\xc3\xb8nn med hvite lengdestriper.\n_START_SECTION_\nLevevis\n_START_PARAGRAPH_\nArten lever i bar- og blandingsskog og p\xc3\xa5 og ved myrer. Larvene utvikler seg p\xc3\xa5 bl\xc3\xa5b\xc3\xa6r (Vaccnium myrtillus), blokkeb\xc3\xa6r (Vaccinium uliginosum) og r\xc3\xb8sslyng (Calluna vulgaris). De voksne sommerfuglene flyr i juli\xe2\x80\x93august. Ulikt noen andre Syngrapha-arter er de mest aktive om natten, men de kan ogs\xc3\xa5 fly p\xc3\xa5 dagtid.\n_START_SECTION_\nUtbredelse\n_START_PARAGRAPH_\nArten er utbredt i Nord- og Mellom-Europa og i det nordlige Asia \xc3\xb8stover til Korea og Japan, dessuten i Nord-Amerika. I Norge er den vanlig nord til den s\xc3\xb8rlige delen av Nordland, det finnes enkeltfunn fra Troms og Finnmark men dette dreier seg trolig bare om streifere da arten kan fly langt.'